“ทองคำ” ปิดลบ 2 เหรียญ เซ่น “สหรัฐ” โชว์ตัวเลขเศรษฐกิจดีกว่าคาด
“ทองคำนิวยอร์ก” ปิดลบ 2.2 เหรียญ รับแรงกดดันจากการเปิดเผยข้อมูลเศรษฐกิจที่แข็งแกร่งของสหรัฐ ซึ่งยอดค้าปลีกดีดตัวขึ้น 1.0% ในเดือนมิ.ย. สูงกว่าคาดการณ์ที่จะเพิ่มขึ้น 0.8%
“ทองคำนิวยอร์ก” ปิดลบ 2.2 เหรียญ รับแรงกดดันจากการเปิดเผยข้อมูลเศรษฐกิจที่แข็งแกร่งของสหรัฐ ซึ่งยอดค้าปลีกดีดตัวขึ้น 1.0% ในเดือนมิ.ย. สูงกว่าคาดการณ์ที่จะเพิ่มขึ้น 0.8%
16 ก.ค. 2565

ผู้สื่อข่าวรายงานว่า สัญญาทองคำตลาดนิวยอร์กปิดลดลงในวันศุกร์ (15 ก.ค.) โดยถูกกดดันจากการพุ่งขึ้นของตลาดหุ้นนิวยอร์ก และการเปิดเผยข้อมูลเศรษฐกิจที่แข็งแกร่งของสหรัฐ ซึ่งลดความน่าสนใจของสัญญาทองคำในฐานะสินทรัพย์ปลอดภัย
ทั้งนี้สัญญาทองคำตลาด COMEX (Commodity Exchange) ส่งมอบเดือนส.ค. ลดลง 2.2 ดอลลาร์ หรือ 0.13% ปิดที่ 1,703.6  ดอลลาร์/ออนซ์ และลดลง 2.2% ในรอบสัปดาห์นี้ โดยเป็นการลดลงต่อเนื่องเป็นสัปดาห์ที่ 5 ติดต่อกัน
สัญญาโลหะเงินส่งมอบเดือนก.ย. เพิ่มขึ้น 36.9 เซนต์ หรือ 2.02% ปิดที่ 18.594 ดอลลาร์/ออนซ์
สัญญาพลาตินัมส่งมอบเดือนต.ค. เพิ่มขึ้น 13.6 ดอลลาร์ หรือ 1.66% ปิดที่ 830.9 ดอลลาร์/ออนซ์
สัญญาพัลลาเดียมส่งมอบเดือนก.ย. ร่วงลง 68.70 ดอลลาร์ หรือ 3.5% ปิดที่ 1,829.40 ดอลลาร์/ออนซ์
โดยการพุ่งขึ้นของตลาดหุ้นนิวยอร์ก และการเปิดเผยข้อมูลเศรษฐกิจที่แข็งแกร่งของสหรัฐกดดันสัญญาทองคำ โดยลดความน่าดึงดูดใจของทองคำในฐานะที่เป็นสินทรัพย์ปลอดภัย
ด้านกระทรวงพาณิชย์สหรัฐเปิดเผยในวันศุกร์ว่า ยอดค้าปลีกดีดตัวขึ้น 1.0% ในเดือนมิ.ย. เมื่อเทียบรายเดือน สูงกว่าที่นักวิเคราะห์คาดว่าเพิ่มขึ้น 0.8% หลังจากลดลง 0.1% ในเดือนพ.ค. และเมื่อเทียบรายปี ยอดค้าปลีกพุ่งขึ้น 9.1% ในเดือนมิ.ย. ซึ่งเป็นการปรับตัวขึ้นมากที่สุดนับตั้งแต่เดือนพ.ย.24 โดยยอดค้าปลีกที่พุ่งขึ้นได้รับแรงหนุนจากการดีดตัวขึ้นของราคาพลังงาน และยอดขายรถยนต์ ส่วนยอดค้าปลีกพื้นฐาน ซึ่งไม่รวมยอดขายรถยนต์ น้ำมัน วัสดุก่อสร้าง และอาหาร เพิ่มขึ้น 0.8% หลังจากลดลง 0.3% ในเดือนพ.ค.
ขณะเดียวกันมหาวิทยาลัยมิชิแกนเปิดเผยผลสำรวจระบุว่า ดัชนีความเชื่อมั่นของผู้บริโภคสหรัฐปรับตัวขึ้นสู่ระดับ 51.1 ในเดือนก.ค. โดยสูงกว่าที่นักวิเคราะห์คาดการณ์ที่ระดับ 50.0 ขณะเดียวกัน ผู้บริโภคคาดการณ์ว่า เงินเฟ้อจะแตะระดับ 5.2% ในช่วง 1 ปีข้างหน้า โดยต่ำกว่าระดับ 5.3% ที่มีการสำรวจในเดือนที่แล้ว และเป็นระดับต่ำสุดนับตั้งแต่เดือนก.พ.